Tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta sekä neuvoston asetuksen (ETY) N:o 1576/89 kumoamisesta annetun Euroopan parlamentin ja neuvoston asetuksen (EY) N:o 110/2008 17 artiklan 6 kohdassa tarkoitettu muutoshakemuksen julkaiseminen

(2021/C 46/09)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 2019/787 (1) 27 artiklassa tarkoitetulla tavalla.

MAANTIETEELLISEN MERKINNÄN TEKNISEN ASIAKIRJAN MUUTOSHAKEMUS

”Hamburger Kümmel”

EU-nro: PGI-DE-01972-AM01 – 28.9.2017

Muutoksen kieli: Saksa

Välikäsi

Saksan liittotasavalta

Välikäden nimi:

Bundesverband der Deutschen Spirituosen-Industrie und -Importeure e. V. (Saksan liittovaltion alkoholiteollisuuden ja alkoholin tuojien liitto) Urstadtstraße 2 53129 Bonn DEUTSCHLAND Saksa Puhelin: +49 228539940 Sähköposti: info@bsi-bonn.de

Maantieteellisen merkinnän nimi

”Hamburger Kümmel” / ”Hamburg’s Kümmel”

Eritelmän kohdat, joihin muutosta haetaan

Suojattu nimi: 1. Merkinnän synonyyminen oikeinkirjoitus Toimivaltaisen valvontaviranomaisen nimi: 2. Ylimmän valvontaviranomaisen nimen muutos Muu: 3. Luokan muutos

Muutos

Eritelmän muutos, josta seuraa tärkeimpien tietojen muutos

Muutoksen selitys

1. Merkinnän synonyyminen oikeinkirjoitus

Euroopan parlamentin ja neuvoston asetuksen (EY) N:o 110/2008 (2) liitteeseen III rekisteröidyn maantieteellisen merkinnän ”Hamburger Kümmel” lisäksi nimi ”Hamburg’s Kümmel” olisi hyväksyttävä maantieteellisen merkinnän valinnaisena synonyymina.

2. Toimivaltaisen valvontaviranomaisen nimi

Oikeus- ja kuluttajansuojaviranomainen (entinen terveys- ja kuluttajansuojaviranomainen) on Hampurin vapaa- ja hansakaupungin toimivaltainen valvontaviranomainen 1. heinäkuuta 2020 alkaen.

3. Muu (tuoteluokan muutos)

Muutokset koskevat teknisen asiakirjan kohtaa 1.1.2 (Luokka) ja erityisesti sitä, että nimityksen ”Hamburger Kümmel / Hamburg’s Kümmel” luokitus muutetaan asetuksen (EY) N:o 110/2008 (tislattuja alkoholijuomia koskeva perusasetus) liitteessä II olevasta luokasta 32 (”Likööri”) luokkaan 23 (”Kuminalla maustetut tislatut väkevät alkoholijuomat”).

Kohdassa 1.1.2 luokka 32 ”Likööri” on yksinkertaisesti muutettu luokaksi 23 ”Kuminalla maustetut tislatut väkevät alkoholijuomat”. Koska kaikki tuotteet viimeistellään jatkossakin sokerilla ja koska tarjolla on makeusasteeltaan erilaisia tuotteita, vähimmäissokeripitoisuutta ei määritetä. Lisäksi suunnitelma tarjota lopputuotteita, joissa on alle 100 grammaa sokeria litrassa, vastaa Saksan hallituksen strategiaa, jolla pyritään tulevaisuudessa vähentämään lopputuotteiden sokeripitoisuutta. On tietenkin edelleen mahdollista saattaa markkinoille tuotteita, joiden sokeripitoisuus on vähintään 100 grammaa lopputuotteen litraa kohden. Tämän vuoksi ehdotettu luokan muutos ei edellytä muita muutoksia tekniseen asiakirjaan.

”Hamburger Kümmel / Hamburg’s Kümmel” mainitaan nykyään tislattuja alkoholijuomia koskevan perusasetuksen (nykyisin asetus (EY) N:o 110/2008) liitteessä III olevassa luokassa ”likööri” (luokka 32). Suurimpana syynä tähän on alkuperäisen tislattuja alkoholijuomia koskevan perusasetuksen (neuvoston asetus (ETY) N:o 1576/89 (3)) mukaisesti sovellettu tiukempi luokittelu. Mainitun asetuksen mukaan tuote luokiteltiin automaattisesti likööriksi, jos sen sokeripitoisuus oli vähintään 100 grammaa lopputuotteen litraa kohden.

Perinteisesti tuotetta ”Hamburger Kümmel / Hamburg’s Kümmel” on saatettu markkinoille sellaisena, että siinä on melko suuri sokeripitoisuus, joka toisinaan on ylittänyt 100 grammaa lopputuotteen litraa kohden. Tislattuja alkoholijuomia koskevan ensimmäisen perusasetuksen luokitusjärjestelmän mukaan kaikki alkoholijuomat, joiden lopputuotteen sokeripitoisuus on vähintään 100 grammaa litraa kohden, oli oikeudellisesti katsottava automaattisesti ”likööriksi”, ja tämä koski myös ”kuminalla maustettuja tislattuja väkeviä alkoholijuomia”. Tuoteluokka ”kuminalla maustetut tislatut alkoholijuomat” perustettiin asetuksen (ETY) N:o 1576/89 1 artiklan 4 kohdan n alakohdalla, ja tällä hetkellä se esitetään asetuksen (EY) N:o 110/2008 liitteessä II olevassa luettelossa luokassa 23.

Asetuksella (EY) N:o 110/2008 luotiin ensi kertaa tislattujen alkoholijuomien toimittajille mahdollisuus pitää kaupan yleisesti nimettyjä tuotteita, jotka täyttävät useamman kuin yhden tuoteluokan vaatimukset, yhdellä tai useammalla myyntinimikkeellä (katso asetuksen 9 artiklan 3 kohta).

Saksan hallitus oli päättänyt luokitella tuotteen luokkaan ”Likööri”, kun asetusta (ETY) N:o 1576/89 ryhdyttiin soveltamaan 15. joulukuuta 1989, jotta aiemmin nimellä ”Hamburger Kümmel / Hamburg’s Kümmel” kaupan pidetty tuote ei jäisi soveltamisalan ulkopuolelle. Tislattuja alkoholijuomia koskevan asetuksen muuttamisesta vuosina 2006–2007 käytyjen keskustelujen aikana Saksan hallitus ei käyttänyt asetuksen (EY) N:o 110/2008 9 artiklan 3 kohdan tarjoamaa uutta mahdollisuutta luokitella tuote ”Hamburger Kümmel / Hamburg’s Kümmel” mainitun asetuksen liitteessä II olevassa kohdassa 23 esitettyyn luokkaan.

Kuminaliköörit tuotetaan yleensä yksinkertaisesti sekoittamalla alkoholia, tavallisesti maatalousperäistä etyylialkoholia, sokeriin ja aromiaineisiin tai aromivalmisteisiin. ”Kuminalla maustettu tislattu väkevä alkoholijuoma” puolestaan tuotetaan maustamalla maatalousperäistä etyylialkoholia kuminansiemenillä eri menetelmin. ”Kuminalla maustetun väkevän alkoholijuoman” osalta tärkeimmät maustamismenetelmät koostuvat tietyn pituisesta kuminansiementen maseroinnista taikka maseroinnista ja sen jälkeisestä tislaamisesta.

Lisäksi perinteinen nimi ”Hamburger Kümmel / Hamburg’s Kümmel” viittaa itsessään siihen, että tuote on ”kuminalla maustettu tislattu alkoholijuoma” eli että se on liitteessä II olevaan luokkaan 23 kuuluva tuote eikä saman liitteen luokkaan 32 kuuluva ”kuminalikööri”.

TEKNISEN ASIAKIRJAN TÄRKEIMMÄT TIEDOT

”HAMBURGER KÜMMEL” / ”HAMBURG’S KÜMMEL”

EU-nro: PGI-DE-01972-AM01 – 28.9.2017

1. Nimi

”Hamburger Kümmel” / ”Hamburg’s Kümmel”

2. Tislatun alkoholijuoman luokka

Luokka 23. Kuminalla maustettu tislattu alkoholijuoma

3. Tislatun alkoholijuoman kuvaus

”Hamburger Kümmel / Hamburg’s Kümmel” tuotetaan Hampurin vapaa- ja hansakaupungissa maustamalla maatalousperäistä etyylialkoholia kuminansiemenillä (Carum carvi L.) sekä mahdollisesti muilla aromiaineilla.

Erityisominaisuudet (verrattuna saman luokan tislattuihin alkoholijuomiin):

Alkoholipitoisuus on vähintään 32 tilavuusprosenttia eli korkeampi kuin tuoteluokan vahvistettu alkoholipitoisuus. Tuoksussa ja maussa on siis selvempi kuminan aromi.

Kuminan (siementen) lisäksi voidaan käyttää ainoastaan muita luontaisia makuaineita, kuten yrttejä tai mausteita, myös luontaisia aromiaineita ja -valmisteita.

Elintarvikelisäaineita, kuten väriaineita, ei käytetä.

Fysikaaliset, kemialliset ja aistinvaraiset ominaisuudet

Fysikaalisten, kemiallisten ja aistinvaraisten ominaisuuksien osalta tuotteen ”Hamburger Kümmel / Hamburg’s Kümmel” on täytettävä seuraavat vaatimukset:

Fysikaaliset ja kemialliset vaatimukset

Alkoholipitoisuus: vähintään 32 tilavuusprosenttia

Aistinvaraiset vaatimukset

Selkeys : kirkas Väri : väritön tai hieman kellertävä Tuoksu (aromi) : hienostunut, vaihtelee hienovaraisesta ja hennosta voimakkaaseen kuminan tuoksuun Maku : mieto, tasapainoinen, hennosta voimakkaaseen vaihteleva kuminan aromi.

4. Maantieteellinen alue

”Hamburger Kümmel / Hamburg’s Kümmel” tuotetaan Hampurin vapaa- ja hansakaupungissa.

Valmistuksessa käytettyjen kuminansiementen ja muiden ainesosien, esimerkiksi maatalousperäisen etyylialkoholin ja sokerin, ei enää tarvitse olla peräisin Hampurista tai sitä ympäröivältä alueelta.

5. Tislatun alkoholijuoman valmistusmenetelmä

Tuotetta ”Hamburger Kümmel / Hamburg’s Kümmel” valmistetaan perinteisesti kahdella eri menetelmällä. Menetelmät voidaan myös yhdistää.

Tuotetta ”Hamburger Kümmel” valmistetaan joko:

— lämpimällä menetelmällä, jossa vedestä, maatalousperäisestä etyylialkoholista, kuminasta (Carum carvi L.) ja mahdollisesti muista kasveista saatu seos tislataan kerran tai kaksi kertaa, tai

— kylmällä menetelmällä, jossa maatalousperäinen etyylialkoholi maustetaan kuminaöljyllä tai kuminatisleellä sekä mahdollisesti muilla luontaisilla aromiaineilla.

Tämän jälkeen toteutetaan seuraavat toimet

— varastointi ja/tai kypsytys tarvittaessa sopivissa säiliöissä,

— makeuttaminen sokerilla tai muilla makeutusaineilla eri makeusasteisiin siten, että lopputuotteen sokeripitoisuus on jopa 100 grammaa tai sen yli inverttisokerina ilmaistuna,

— makeutetun seoksen laimentaminen (tarvittaessa) juomavahvuuteen lisäämällä vettä,

— suodattaminen (tarvittaessa),

— pullottaminen ja

— merkitseminen ja pakkaaminen.

Makeutetun seoksen laimentaminen juomavahvuuteen lisäämällä vettä, suodattaminen, pullottaminen, merkitseminen ja pakkaaminen (valmistusprosessin loppuvaiheet) voidaan tehdä myös Hampurin vapaa- ja hansakaupungin ulkopuolella.

6. Yhteys maantieteelliseen ympäristöön tai alkuperään

On näyttöä siitä, että tuotetta ”Hamburger Kümmel / Hamburg’s Kümmel” on valmistettu Hampurin suuralueella 1800-luvulta lähtien samalla tavoin kuin nykyäänkin.

Valkokukkaiset kuminat (Carum carvi L.) kasvoivat aikoinaan luonnonvaraisina Hampurin suuralueen niityillä. Nykyisin kuminaa viljellään kaikkialla Saksassa ja naapureina olevissa EU:n jäsenvaltioissa, ja sitä on hankittu näiltä alueilta tuotteen ”Hamburger Kümmel / Hamburg’s Kümmel” valmistusta varten.

Kumina on myös erityisen tärkeä ruoanvalmistuksen mauste Pohjois-Saksassa. Siitä on apua esimerkiksi tietyntyyppisten kaalien ruoansulatuksessa. Jo 1800-luvun alkupuolella havaittiin, että siitä voitiin valmistaa hyvänmaksuista väkevää alkoholijuomaa. Nykyään ”Hamburger Kümmel / Hamburg’s Kümmel” löytyy Hampurissa lähes kaikkien ravintoloiden valikoimalta.

Monet ravintolat tarjoavat lisäksi ruokalajeja tai muita erikoisuuksia, joiden ainesosana on ”Hamburger Kümmel / Hamburg’s Kümmel”.

Kun ilmaisun ”Hamburger Kümmel / Hamburg’s Kümmel” syöttää tunnettuun internethakukoneeseen, tulokseksi saa linkkejä useille verkkosivustoille.

”Hamburger Kümmel / Hamburg’s Kümmel” tunnetaan epävirallisesti Hampurin kansallisjuomana. Hampurin kaupungintalolla sitä tarjoillaan kaikissa virallisissa tilaisuuksissa.

Tuotteen ”Hamburger Kümmel / Hamburg’s Kümmel” aistinvaraiset ominaisuudet perustuvat seuraaviin:

— kumina, jota viljellään tai joka kasvaa luonnonvaraisena Hampurin suuralueella ja lähialueilla, kuten Itä-Friisinmaalla ja Alankomaissa, ja

— 1800-luvun alusta lähtien käytetty valmistusmenetelmä, mukaan lukien hansalainen tislaustaito.

Eräät tuotteen ”Hamburger Kümmel / Hamburg’s Kümmel” valmistajat ovat suunnitelleet erikoislaseja, joista kyseistä tuotetta tarjoillaan. Näistä laseista juomaa on erityisen miellyttävää juoda.

Lisäksi eräät tuotteen ”Hamburger Kümmel / Hamburg’s Kümmel” valmistajat käyttävät etikettejä, joissa on Hampurin siluetti taivaanrantaa vasten tai Hampurin tunnettuja nähtävyyksiä. Paikalliset ja matkailijat samaistuvat tähän kaupunkiin ja sen erittäin vahvaan erikoisjuomaan.

7. Euroopan unionin tai kansalliset/alueelliset säännökset

”Hamburger Kümmel / Hamburg’s Kümmel” on rekisteröity asetuksen (EY) N:o 110/2008 (tislattuja alkoholijuomia koskeva asetus) liitteeseen III, joten nimi on suojattu maantieteellisenä merkintänä.

Tuotteen on myös täytettävä EU:n elintarvikelainsäädännön horisontaaliset vaatimukset ja tuotekohtaisen tislattuja alkoholijuomia koskevan EU:n lainsäädännön ja täydentävän kansallisen lainsäädännön vaatimukset (esimerkiksi vaatimus ilmoittaa erätunniste erätunnisteasetuksen mukaisesti).

8. Täydennys maantieteelliseen merkintään

Maantieteellistä merkintää ”Hamburger Kümmel / Hamburg’s Kümmel” voidaan täydentää ainoastaan seuraavasti:

a) Perussääntö, joka koskee maantieteellisen merkinnän ”Hamburger Kümmel / Hamburg’s Kümmel” lisämainintoja: Unionin nykyisen tislattuja alkoholijuomia koskevan lainsäädännön mukaan nimeä ”Hamburger Kümmel / Hamburg’s Kümmel” voidaan täydentää ainoastaan seuraavilla: — b alakohdassa määritellyt ilmaisut tai — muut kuin b alakohdassa mainitut ilmaisut, joiden voidaan osoittaa olleen yleisesti käytössä 20. päivänä helmikuuta 2008.

b) Täydentäminen muilla ilmaisuilla (vanhentaminen ja laatumerkinnät): — Jos maantieteelliseen merkintään ”Hamburger Kümmel / Hamburg’s Kümmel” lisätään kypsytykseen, vanhentamiseen tai varastointiin liittyviä merkintöjä (esim. ”alt” tai ”alter” (vanha)), tuotetta on täytynyt kypsyttää tai säilyttää sopivissa astioissa vähintään kuuden kuukauden ajan. — Jos maantieteelliseen merkintään ”Hamburger Kümmel / Hamburg’s Kümmel” lisätään laatuilmaisuja (esim. ”feiner” ([hieno) tai ”Tafel-” (pöytä)), tuotteiden on oltava huomattavasti tavanomaisia tuotteita laadukkaampia. Tämä voi johtua esimerkiksi siitä, että maatalousperäiseen etyylialkoholiin pohjautuvassa seoksessa on erityisen suuri osuus kuminansiemeniä, tai siitä, että käytetään luonnonmukaisesti kasvatettuja kuminansiemeniä tai maatalousperäistä erityisen hienoksi suodatettua etyylialkoholia, tai siitä, että alkoholipitoisuus on korkeampi kuin tuoteluokalle ”Kuminalla maustettu tislattu alkoholijuoma” vahvistettu vähimmäisalkoholipitoisuus.

9. Hakija

Bundesministerium für Ernährung und Landwirtschaft (BMEL) (Saksan liittovaltion elintarvike- ja maatalousministeriö) Referat 414 (Wein, Bier, Getränkewirtschaft) (Yksikkö 414 (Viini-, olut- ja juoma-ala)) Rochusstraße 1 D-53123 Bonn DEUTSCHLAND

10. Välikädet

Bundesverband der Deutschen Spirituosen-Industrie und -Importeure e. V. (Saksan liittovaltion alkoholiteollisuuden ja alkoholin tuojien liitto) Urstadtstraße 2 53129 Bonn DEUTSCHLAND

11. Valvontaviranomaiset

Hampurin vapaa- ja hansakaupungissa on seitsemän piiritoimistoa, jotka vastaavat tislattujen alkoholijuomien tuottajiin liittyvistä valvontatehtävistä.

Näiden piiritoimistojen nimiä voi tiedustella seuraavalta taholta:

Behörde für Justiz und Verbraucherschutz (Oikeus- ja kuluttajansuojaviranomainen) Amt für Verbraucherschutz, Lebensmittelsicherheit und Veterinärwesen (Kuluttajansuojasta, elintarviketurvallisuudesta ja eläinlääkintäasioista vastaava virasto) Billstrasse 80a (Turm) 20539 Hamburg DEUTSCHLAND

Puhelin: +49 40428370

Sähköposti: lebensmittelueberwachung@justiz.hamburg.de

(1) EUVL L 130, 17.5.2019, s. 1.

(2) EUVL L 39, 13.2.2008, s. 16.

(3) EYVL L 160, 12.6.1989, s. 1.